Svava Kristín setti sér ung markmið um að verða íþróttafréttamaður og segir mikinn sigur fyrir sig að hafa loks komist á skjáinn . FRÉTTABLAÐIÐ / ERNIR „ Ég var sautján ára þegar ég datt á milli hæða heima og skaddaðist illa frá mjöðm og upp í efstu hryggjarliði . Á sama tíma spilaði ég lykilhlutverk með knattspyrnu - og handboltaliðum ÍBV en var tilneydd til að hætta vegna meiðslanna , “ segir Svava Kristín Grétarsdóttir , flugfreyja og íþróttafréttamaður á Stöð 2. „ Á nýju heimili okkar í Eyjum var brattur bráðabirgðastigi sem ég stökk upp til að skamma litla bróður minn en datt þá fram fyrir mig og datt út . Ég fékk enga meðhöndlun en læknir sem var kallaður til sagði að það væri ekkert að mér og að ég ætti að hætta í þessum helvítis íþróttum , þótt slysið hefði ekki gerst við íþróttaiðkun . Eftir að hafa verið rúmliggjandi í nokkrar vikur reyndi ég að mæta aftur á æfingar en meiðslin öftruðu mér og ég þurfti að kveðja íþróttaferilinn , “ segir Svava sem á enn í meiðslunum og fer reglulega í meðferð hjá kírópraktor til að halda sér gangandi . „ Ég hef brennandi áhuga á íþróttum en fékk ekki tækifæri til að fá leiða á þeim eins og gengur . Því var ég lengi uppfull af öfund út í alla sem gátu spilað en í kjölfarið byggðist upp brjálaður áhugi á íþróttafréttum og mér finnst gott að geta tekið hann út á öðrum sviðum . “ Svava Kristín segist hálfgerður strákur í sér eftir að vinkonur hennar lokuðu á hana á unglingsárunum en strákarnir tóku hana að sér . FRÉTTABLAÐIÐ / ERNIR Neitaði að gefast upp Svava Kristín fæddist í Vestmannaeyjum í marsmánuði 1990 . Þar sleit hún barnsskónum en flutti upp á land þegar hún stóð á tvítugu . „ Þá var annar yngri bræðra minna á leið í skipstjórnarnám og gat ekki hugsað sér að búa einn í Reykjavík . Ég fór því með honum sem var mjög jákvætt fyrir mig . Ég var tilbúin að fara frá Eyjum og breyta til . Ég setti mér strax markmið um að komast í vinnu við fjölmiðla og sótti því strax um vinnu hjá 365 , “ segir Svava sem fékk fljótlega vinnu í þjónustuveri 365 þar sem hún einsetti sér að komast inn á íþróttadeild Stöðvar 2. „ Ég neitaði að gefast upp og fékk fyrsta tækifærið í afleysingum á fréttastofunni sumarið 2015 . Í millitíðinni hef ég svo sinnt íþróttaumfjöllun á Vísi en er nú aftur komin á fréttavaktina á skjánum . Þar líður mér vel og í framhaldinu hafa mér hlotnast skemmtileg tækifæri eins og að sjá um Seinni bylgjuna , kvennaþátt um handbolta , “ segir Svava en handbolti er hennar líf og yndi . „ Ég æfði og lék fótbolta og handbolta með ÍBV upp alla yngri flokkana . Ég var mjög góð , þótt ég segi sjálf frá , og leikmenn sem ég tek viðtöl við í dag muna eftir mér . Að þurfa að hætta í boltanum var því rosalega mikill missir því ég tók ekki bara þátt heldur elskaði boltann og æfði upp fyrir mig með eldri stúlkum . Hvort ég hefði mögulega lent í landsliðinu er ekki gott að segja en ég var algjörlega í fremstu röð og eftir slysið var ég svo dramatísk að labba fram hjá fótboltavellinum með tárin í augunum yfir því að geta ekki sjálf tekið þátt en ég gat auðvitað ekkert gert . Því var það algjör sigur þegar það hafðist loks að komast í íþróttafréttirnar , “ segir Svava . Draumaviðmælendur Svövu eru knattspyrnumennirnir Zlatan Ibrahimović og David Beckham . „ Það er svo margt sem ég gæti rætt við David Beckham með alla hans merkilegu sögu . Ég veit að hann á stundum erindi til Íslands en hann er þá eitthvað lítið að spyrja eftir mér . Ég hef auðvitað augun opin ef ske kynni að ég rækist á hann og kafna úr öfund þegar ég sé aðra Íslendinga hitta hann , “ segir Svava og skellir upp úr . „ Ég þráði að verða jafn góður skotmaður og Beckham og í fótboltanum gerði ég ekki annað en að æfa aukaspyrnur og skot eins og hann gerði . Hann var fyrirmyndin mín , ég varð að vera í eins takkaskóm og Beckham og ef hann var lélegur í einhverju vildi ég vera léleg í því líka . Allar aukaæfingarnar sem ég tók í að æfa aukaspyrnur Beckhams báru svo árangur því ég fékk að taka allar aukaspyrnurnar í leikjum , “ segir Svava kát . Hún á sér líka fyrirmyndir á meðal íslenskra íþróttafréttamanna . „ Að öðrum ólöstuðum er Tómas Þór Þórðarson einn sá besti í þessum bransa í dag . Hann býr yfir gríðarlegri þekkingu . Ég lít líka upp til Eddu Sifjar Pálsdóttur sem er mikil fyrirmynd . Þessir ungu , flottu íþróttafréttamenn hafa komist til metorða á stuttum tíma og það er aðdáunarvert að fylgjast með þeim í sínu fagi , “ segir Svava í bransa þar sem fáar konur hafa haslað sér völl . „ Ég finn ekki fyrir öðru en að konur séu velkomnar í þetta starf en að sama skapi er ég ekki viss um að konur sæki mikið í það . Við erum þrjár á íþróttadeildinni hjá Sýn og karlarnir þar eru allir miklir vinir mínir . Ég upplifi að bæði leikmenn og þjálfarar koma fram við mig af virðingu og að bæði kyn leita til mín og spyrja mig álits . “ Svava Kristín tók þátt í Ungfrú Ísland en segir keppnina hafa hentað sér mjög illa . FRÉTTABLAÐIÐ / ERNIR Svava tók þátt í fegurðarsamkeppni Íslands árið 2010 . „ Það er nú varla í frásögur færandi en keppnin hentaði mér illa og ég reyndist uppreisnargjarn keppandi . Í dómaraviðtalinu varð allt vitlaust þegar sett var út á það að ég borðaði of mikið Nóa kropp og gæti orðið feit á sviðinu . Ég spurði hvort það væri grín enda liti ég ekkert eðlilega vel út . Mér hentaði ekki að vera í þessum fullkomna bjútíheimi og allt í kringum mig varð að katastrófu . Ég veit að mikil óánægja var með mig á meðal eigenda keppninnar því ég talaði á móti henni , “ segir Svava og heldur áfram : „ Við fórum sex stelpur úr Eyjum til að taka þátt í Ungfrú Suðurland og fannst frábær hugmynd að geta verið saman á Selfossi allar helgar . En svo komumst við tvær áfram og báðumst undan því að fara í Ungfrú Ísland . Það reyndist ekki í boði svo við héldum áfram en árið 2010 var umræða um líkamsvirðingu og sjálfsást ekki mikil og maður átti bara að grenna sig um fimmtán kíló og vera á horriminni . Ég reifst við konuna sem kenndi okkur að ganga um sviðið á bikiníi því hún vildi að við gengjum um berfættar af þeirri ástæðu að værum aldrei í hælaskóm í bikiníi . Ég svaraði því til að það meikaði engan sens því ekki værum við heldur á bikíníi á Broadway . Það varð allt vitlaust en ég kláraði keppnina , skælbrosandi í síðkjól , og bar ekki sigur úr býtum þegar Fanney Ingvarsdóttir var valin Ungfrú Ísland , “ segir Svava sem hefur aldrei legið á skoðunum sínum og lætur fólk hiklaust vita ef hún er ósátt . „ Það eru stærri hlutir og erfiðari sem kenna manni meira en fegurðarsamkeppni . Ég hef gengið í gegnum nokkur erfið tímabil en það hvernig maður svarar mótlæti og áföllum í lífinu er mesti skólinn . Eins og þegar ég datt í stiganum heima og missti besta vin minn um síðustu jól . Það er lífsreynsla sem hefur kennt mér mikið . Þegar maður missir einhvern sér nákominn skynjar maður svo vel hversu mikilvægt er að njóta og að lífið sé núna . Sú gríðarþunga sorg sýndi mér fram á hversu heitt og mikið ég elska fjölskyldu mína og vini . Það er svo dýrmætt að halda fast í góð tengsl og sorgin kenndi mér að maður gengur ekki að ástvinum sínum vísum . Því þurfum við að njóta hverrar mínútur sem maður fær með sínum nánustu , “ segir Svava og minnist vinar síns , Kolbeins Arons Arnarsonar , markvarðar ÍBV í handbolta , sem varð bráðkvaddur á aðfangadag í fyrra . „ Það var óbærilega erfiður tími og þótt allur tími sé virkilega slæmur til að deyja held ég að aðfangadagur sé erfiðastur . “ Svava Kristín segist svolítið brennd eftir andlegt einelti sem hún var beitt á unglingsaldri . FRÉTTABLAÐIÐ / ERNIR Missti allan vinahópinn Í vinahópnum er Svava hrókur alls fagnaðar , með hresst viðhorf til lífsins og ekki höll undir dramatík . „ Fólk veit alveg af því þegar ég er mætt og ég slæ öllu upp í grín og létta kaldhæðni enda tek ég sjálfa mig ekki of hátíðlega . Ég er oftar en ekki potturinn og pannan í því að skipuleggja samfundi vinahópsins enda er svo óskaplega gaman að vera saman . Ég lenti í því sem unglingur að missa allan vinahópinn þegar vinkonur mínar lokuðu á mig og ég lenti í andlegu einelti . Sökum þess er ég alltaf til staðar fyrir vini mína , hvað sem á gengur , og ég finn að þeir meta það mikils . Ég er alltaf til staðar , vil vera til staðar og þeir vita að þeir geta leitað til mín hvenær sem er , “ segir Svava um vinahóp sinn sem er ekki sá sami og skildi hana útundan í Vestmannaeyjum á unglingsárunum . „ Ég flutti frá Eyjum strax eftir 10. bekk , um leið og ég komst burtu , enda hafði ég þá verið án vina í tvö ár . Ég þorði ekki lengra frá Vestmannaeyjum en á Selfoss og bjó á heimavist Fjölbrautaskóla Suðurlands . Það voru stelpurnar sem höfðu lokað á mig en strákarnir í vinahópnum reyndust mér enn góðir vinir . Einn daginn spurði einn þeirra hvers vegna ég væri farin á Selfoss og ég sagði honum ástæðuna . Þá sagði hann : „ Svava , þú þarft ekki stelpurnar . Þú átt okkur , “ og tók mig að sér í strákahópnum . Því eru allir mínir bestu vinir strákar en ég á líka góðar vinkonur . Þetta gerir að verkum að ég er ansi strákaleg og finnst ég því aldrei vera stelpa í þeim strákaheimi sem íþróttafréttamennskan er . “ Svava segist ekki vita hvers vegna vinkonur hennar í Eyjum sneru við henni baki . „ Ég hef aldrei fengið útskýringar á því ; þær hættu bara að tala við mig . Ég hætti meira að segja í fótboltanum á tímabili en svo tók þjálfarinn mig á aukaæfingar og ég mætti í leiki en ekki á æfingar með stelpunum . Seinna fékk þjálfarinn þær til að tala við mig og biðjast afsökunar en við urðum aldrei vinkonur aftur . Ég gerði bara mitt og mætti á æfingar og leiki en hafði engan félagsskap út úr því . Þetta var erfið lífsreynsla sem breikkaði bakið og ég lærði að meta þá sönnu vini sem ég á . Auðvitað er ég svolítið brennd eftir þetta og get orðið dramatísk ef vinir mínir svara mér ekki fljótt en ég á bestu vini í heimi og er á virkilega góðum stað í dag . “ Svava Kristín með tíkina sína Arven sem er af tegundinni Jack Russell Terrier . FRÉTTABLAÐIÐ / ERNIR Draumaprinsinn ófundinn Svava er einhleyp og nýtur þess að búa í höfuðstaðnum með tíkinni sinni , Arven , sem hún nefndi eftir uppáhalds söguhetjunni sinni úr Lord of the Rings . „ Þótt ég sé gríðarmikill Eyjamaður , og líði ekki mánuður á milli þess sem ég fer til stórfjölskyldunnar í Eyjum , finnst mér ólíklegt að ég komi til með að búa þar í framtíðinni . Mér finnst alltaf gott að komast heim og reyni að tengja Eyjaferðirnar við skemmtilega handbolta - eða fótboltaleiki til að nýta ferðina sem best . Það væri draumur ef ég gæti fengið lunda í hvert sinn sem ég fer heim til Eyja en það er bara veisla í kringum Þjóðhátíð sem ég missi auðvitað aldrei af , “ segir Svava , sem nýtur helganna í faðmi góðra vina þegar hún fer ekki til Eyja . „ Mér finnst fátt skemmtilegra en að hitta góða vini og njóta lífsins . Ég mæti á alla boltaleiki sem ég kemst á og kýs alltaf handboltaleik fram yfir bíóferð . Íþróttir eiga hug minn allan en mér finnst líka gaman að gera heimilið fallegt og nýt þess að fara í búðir , breyta og bæta með bestu vinkonu minni er innanhússarkitekt og veitir mér mikinn innblástur . Það kemur líka fyrir að ég kíki á tónleika og djammið en ég er komin á þann aldur að allir vinirnir eru komnir með börn og allt er að róast , “ segir Svava sem á sér einnig draum um að eignast fjölskyldu og barnaskara þegar þar að kemur . Hún er aðeins farin að finna fyrir því að vera þekkt andlit úr fréttatímum Stöðvar 2. „ Mér líður vel í beinni útsendingu og er aldrei stressuð . Þar fæ ég að vera litla fíflið sem ég er en í fyrirfram uppteknu efni er maður formfastari , “ segir Svava sem kann því vel að vinna í sjónvarpi á kvöldin og um helgar . „ Ég hef unnið sem flugfreyja meðfram íþróttafréttaritarastarfinu , fyrst hjá WOW en undanfarin tvö ár í innanlandsflugi Air Iceland Connect . Það er mjög skemmtilegt , ekki síst að stoppa á Grænlandi og sjá mannlífið þar . Ég hef þörf fyrir að vinna í kringum fólk og hef gaman af því að spjalla við farþega og gefa af mér , hvort sem það er á skjánum eða í fluginu að þjónusta fólk á leið til Akureyrar . Mér finnst yfirþyrmandi og líður eins og í stofufangelsi að vinna níu til fimm og mikla þá fyrir mér að komast ekki í búðir en vinkonur mínar sem eru orðnar mæður hlæja að mér , “ segir Svava og hlær . Hún er einhleyp í dag og segist ekki enn hafa fundið draumaprinsinn en hann þurfi fyrst og fremst að kunna vel við vini hennar . „ Það verður einhver sætur og skemmtilegur en það er fyrir öllu að hann passi vel inn í vinahópinn minn . “